แอสเซทพลัสส่งกองทุนตราสารหนี้3เดือนชู2%ต่อปี
บลจ.แอสเซท พลัส คาดผลตอบแทนตราสารหนี้ระยะสั้นขยับตามดอกเบี้ยนโยบาย ส่งกองทุนตราสารหนี้รัฐบาลผสมเอกชน ลงทุน 3 เดือน จ่ายผลตอบแทน 2% ต่อปี
8 ก.พ. 2554

บลจ.แอสเซท พลัส คาดผลตอบแทนตราสารหนี้ระยะสั้นขยับตามดอกเบี้ยนโยบาย ส่งกองทุนตราสารหนี้รัฐบาลผสมเอกชน ลงทุน 3 เดือน จ่ายผลตอบแทน 2% ต่อปี
นายวิน อุดมรัชตวนิชย์ รองกรรมการผู้จัดการและหัวหน้าเจ้าหน้าที่บริหารการลงทุน บริษัทหลักทรัพย์จัดการกองทุน (บลจ.) แอสเซท พลัส เปิดเผยว่า แนวโน้มตลาดตราสารหนี้ไทยในปีนี้ คาดว่าอัตราผลตอบแทนตราสารหนี้ระยะสั้นน่าจะมีโอกาสปรับเพิ่มขึ้นได้ตามการทยอยปรับตัวขึ้นของอัตราดอกเบี้ยนโยบาย ซึ่งคาดว่าจะอยู่ในระดับ 3% ในช่วงปลายปี 
ขณะที่การคุ้มครองเงินฝากแบบเต็มจำนวนจะสิ้นสุดลงและสถาบันคุ้มครองเงินฝากจะเริ่มจำกัดวงเงินคุ้มครองสูงสุดไม่เกิน 50 ล้านบาทต่อรายผู้ฝากต่อสถาบันในเดือนส.ค. ทำให้ต้องการลงทุนจากผู้ลงทุนในตราสารหนี้ระยะสั้น ๆ จะยังมีอยู่อย่างต่อเนื่อง โดยเฉพาะเมื่อเปรียบเทียบอัตราผลตอบแทนจากการลงทุนกับอัตราดอกเบี้ยเงินฝากที่ยังอยู่ในระดับต่ำกว่า โดยบริษัทยังคงแนะนำให้ลงทุนในตราสารหนี้ระยะสั้นไม่เกิน 6 เดือน มากกว่าลงทุนในกองทุนตราสารหนี้ระยะยาว ซึ่งอาจได้รับผลกระทบจากการบันทึกราคาตราสารตามราคาตลาดในช่วงดอกเบี้ยขาขึ้น  นายวิน กล่าวว่า ระหว่างวันที่ 9-15 ก.พ.นี้ บลจ.แอสเซท พลัส จะเสนอขายกองทุนครั้งแรกของกองทุนเปิดแอสเซทพลัสแอ็คทีฟตราสารหนี้ 8 (ASP-ACFIXED8) ซึ่งเป็นกองทุนตราสารหนี้ไทยที่เปิดเสนอขายเป็นรอบระยะเวลา โดยในรอบการลงทุนแรกนี้ กองทุนจะลงทุนในพันธบัตรรัฐบาลและตราสารหนี้เอกชนอายุ ประมาณ 3 เดือน เช่นพันธบัตรธนาคารแห่งประเทศไทย เงินฝากธนาคารออมสิน (GSB) ตั๋วแลกเงินธนาคารเกียรตินาคิน (KK) และตั๋วแลกเงินบริษัท เอเซียเสริมกิจลีสซิ่ง จำกัด (ASK) โดยคาดว่าสามารถให้ผลตอบแทนหลังหักค่าใช้จ่ายได้อยู่ที่ 2.00% ต่อปี